คือเมื่อต้นเดือนมกราคมเรามีเพศสัมพันธ์กับแหนเมื่อวันที่3,5ถ้าจำไม่ผิด ครั้งแรกไม่ได้ใส่ถุงแตก ครั้ง2ใส่ถุง ทำแบบนี้อยู่2วัน ตามวันที่แจ้ง เดือนธันวาเราเป็นเมนส์วันที่21,22 แล้ว เมื่อเดือนมกราคม เรามีเลือดเหมือนประจำเดือนสีเลือดหมู ติดอยู่ที่อวัยวะเพศ แต่ไม่ได้ไหลเปื้อน แล้วก็หายไป พอมาประมาณวันที่25ของเดือนมกราคม มีเลือดเหมือนประจำเดือนไหลเปื้อนกกน.สีเลือดหมูเข้มเหมือนเดิมไม่มากไม่น้อยเหมือนมาเตือนเวลาเราจะเป็นเมนส์ทุกเดือน แต่พอเราอาบน้ำใส่ผ้าอนามัยแล้ว ตื่นมาก็ไม่มีเลยแบบหายไปเลย ก็เลยซื้อยาสตรีมากินได้หลายวันจนสิ้นเดือนมกราคมแล้วเมนส์ก็ยังไม่มา แต่ไม่มีอาการอะไรเลย ปกติเหมือนเดิม เราจะมีโอกาสท้องมั้ย
สวัสดีค่ะ หากประจำเดือนมาวันที่ 21-22 ธ.ค. 62 แล้วได้มีเพศสัมพันธ์ในวันที่ 3-5 ม.ค. 63 ซึ่งถือว่าไม่ใช่ระยะปลอดภัย โอกาสที่จะตั้งครรภ์นั้นมีได้ โดยหากมีครั้งที่ไม่ได้ใส่ถุงยางอนามัย ก็จะมีโอกาสตั้งครรภ์ได้มากสำหรับเลือดที่ออกในวันที่ 25 ม.ค. โดยออกมาเพียง 1 วันแล้วหายไป อาจไม่ใช่ประจำเดือนก็ได้ ดังนั้น แนะนำควรลองตรวจหาการตั้งครรภ์ดูก่อนค่ะ หากตรวจไม่พบ เลือดดังกล่าวก็น่าจะเป็นประจำเดือนได้ ซึ่งการที่มาเพียง 1 วัน อาจเกิดจากสาเหตุ เช่น การมีความเครียด ทำงานหนัก ออกกำลังกายมากไป มีอดอาหาร น้ำหนักลด มีภาวะโลหิตจาง เป็นต้น ดังนั้น หากตรวจไม่พบการตั้งครรภ์ ก็ควรลองสังเกตประจำเดือนในรอบต่อไป ว่าจะมาเป็นปกติหรือไม่ หากในรอบต่อไปยังคงมามีปริมาณน้อย หรือมามีจำนวนวันน้อย หรือเกิดมีเลือดออกกะปริดกะปรอยผิดปกติเรื่อยๆ ก็ควรไปพบแพทย์เพื่อหาสาเหตุ เช่น การผลิตฮอร์โมนของรังไข่ผิดปกติ มีภาวะไทรอยด์ฮอร์โมนผิดปกติ เป็นต้น